Weedensenteret

Weedensenteret er en kampanje fra Helsedirektoratet om cannabis og mulige helseskader som følge av bruk blant unge. Målet med kampanjen er å øke kunnskapen om cannabis generelt i målgruppen, og gjennom det forebygge bruk.

Målgruppe
Den primære målgruppen til Weedensenteret er ungdom fra 15–17 år, men det har også en sekundær målgruppe, som er foreldre og foresatte. Kampanjen hevder selv å ha fokus på å få frem nyansert og faktabasert kunnskap, og ikke «fryktbasert» informasjon, slik at den kan bevisstgjøre ungdom på når og hvordan rusmidler kan utgjøre et problem. Målet er å skape mer tillit og åpenhet rundt temaet gjennom dialog.

I en studie gjennomført av Opinion for Helsedirektoratet fremkom det at ungdom stoler på informasjonskilder som RUStelefonen, ung.no og Helsedirektoratet. RUStelefonen og ung.no er blitt brukt som eksterne kanaler i arbeidet til Weedensenteret. Det har også vært samarbeidet med fagmiljøet på cannabis i Folkehelseinstituttet.

Plattformer 
Kampanjen inneholder blant annet videoer som vises på sosiale medietjenester som TikTok, Snapchat, YouTube og Instagram. Filmene skal fange ungdoms oppmerksomhet og lede dem til Weedensenteret.no, samtidig som de skal kunne gi kunnskap på kort tid. Filmene ble tilgjengelig på Weedensenterets nettside under lanseringen den 27. oktober 2020. Kampanjen er i tillegg synlig på utendørsflater og gjennom podkaster og aviser.

Referanser

Eksterne lenker

Cannabis
Helsedirektoratet
Norske nettsteder